Sintên ingkang botên amarsudi sawênèhing kawruh kagunan, punika jalaran saking anggènipun sinau kawruh teyosopi badhe wiyar polatanipun, paningalipun dhatêng sadaya kawontênaning donya punika badhe beda sangêt tinimbang kalayan sadèrèngipun ngambah kawruh teyosopi, badhe karaos langkung bêgja tuwin saya kuwawi anyanggi sakathahing kasangsaran ing lêbêting gêsangipun, sarta malih badhe mangrêtos wêkas-wêkasaning tumuwuhipun wontên ing bumi. Ingkang kados cangkriman ingkang sakêlangkung angèl. Saha badhe botên ajrih dhatêng pêjahipun, dene manawi ingkang dipun trisnani tilar donya, botên badhe risak manahipun jalaran saking mêlang-mêlang, sarta lajêng badhe sumêrêp kuwajiban ingatasing pitulunganipun dhatêng ingkang sampun oncat saking donya punika, saupami sakathahing kawruh ingkang kaêsokakên dening teyosopi kaanggit sadaya, saiba kathahipun sêrat-sêrat bab punika, ewadene sakêdhik sangêt cacahipun tiyang ingkang purun tampi sarta purun rêkaos marsudi kawruh teyosopi.